b'\n_START_ARTICLE_\nGene De Paul\n_START_PARAGRAPH_\nGene De Paul (17. kes\xc3\xa4kuuta 1919 New York \xe2\x80\x93 27. helmikuuta 1988 Los Angeles) oli yhdysvaltalainen populaari- ja elokuvamusiikin s\xc3\xa4velt\xc3\xa4j\xc3\xa4._NEWLINE_De Paul syntyi New Yorkissa kes\xc3\xa4kuussa 1919. H\xc3\xa4n sai koulutusta klassiseen pianonsoittoon ja aloitti uransa sovittajana ja teatteripianistina. H\xc3\xa4n soitti varhaisella urallaan my\xc3\xb6s pianoa tanssiorkestereissa. Toisen maailmansodan aikana h\xc3\xa4n palveli Yhdysvaltain maavoimissa._NEWLINE_Laulujen s\xc3\xa4velt\xc3\xa4misen De Paul aloitti vuonna 1940. H\xc3\xa4nen sanoittajanaan toimi usein Don Raye, joka kirjoitti sanat muun muassa vuoden 1941 kappaleen \xe2\x80\x9dI\xe2\x80\x99ll Remember April\xe2\x80\x9d. Toinen merkitt\xc3\xa4v\xc3\xa4 yhteisty\xc3\xb6kumppani oli Johnny Mercer, jonka kanssa De Paul teki muun muassa musiikin elokuvaan Seitsem\xc3\xa4n veljeksen morsiamet ja Broadway-musikaalin Li\xe2\x80\x99l Abner, joka oli Tony-ehdokkaana parhaasta musiikista. Vuonna 1951 De Paul s\xc3\xa4velsi musiikkia Disney-animaatioelokuvaan Liisa Ihmemaassa. Yhteens\xc3\xa4 h\xc3\xa4nen musiikkiaan k\xc3\xa4ytettiin 15 elokuvassa. H\xc3\xa4net valittiin Songwriters Hall of Fameen vuonna 1985._NEWLINE_Gene De Paul kuoli helmikuussa 1988 Los Angelesin Northridgessa. H\xc3\xa4net on haudattu Forest Lawn Memorial Parkiin Los Angelesissa.'